Document ID: 32000D0284

Απόφαση της Επιτροπής
της 31ης Μαρτίου 2000
σχετικά με την κατάρτιση του καταλόγου των εγκεκριμένων κέντρων επιλογής σπέρματος για τις εισαγωγές σπέρματος ιπποειδών από τρίτες χώρες και περί τροποποιήσεως των οδηγιών 96/539/ΕΚ και 96/540/ΕΚ
[κοινοποιηθείσα υπό τον αριθμό Ε(2000) 912]
(Κείμενο που παρουσιάζει ενδιαφέρον για τον ΕΟΧ)
(2000/284/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο μέρος Ι του παραρτήματος Α της οδηγίας 90/425/ΕΟΚ(1), όπως τροποποιήθηκε τελευταία από την απόφαση 95/176/ΕΚ της Επιτροπής(2), και ιδίως το άρθρο 17 παράγραφος 3 στοιχείο α),
Εκτιμώντας τα ακόλουθα:
(1) Σύμφωνα με το μέρος ΙΙ της απόφασης 94/63/ΕΚ της Επιτροπής(3) και με την επιφύλαξη της απόφασης 92/160/ΕΟΚ(4), τα κράτη μέλη επιτρέπουν τις εισαγωγές σπέρματος ιπποειδών από τρίτες χώρες που περιλαμβάνονται στο μέρος 1 του παραρτήματος της απόφασης 79/542/ΕΟΚ του Συμβουλίου(5) για τις εισαγωγές ζώντων ιπποειδών.
(2) Σύμφωνα με το άρθρο 17 παράγραφος 3 στοιχείο α) της οδηγίας 92/65/ΕΟΚ, κρίνεται σκόπιμη η πραγματοποίηση κοινοτικών επιτόπιων επισκέψεων για να εξασφαλιστεί η ομοιόμορφη εφαρμογή της ανωτέρω οδηγίας, και ειδικότερα των παραρτημάτων της.
(3) Επομένως, αιτιολογείται η κατάρτιση προσωρινού καταλόγου των εγκεκριμένων κέντρων για τη συλλογή σπέρματος ιπποειδών για εισαγωγές στην Ευρωπαϊκή Κοινότητα, για τα οποία οι αρμόδιες αρχές των σχετικών τρίτων χωρών παρέχουν εγγυήσεις ισοδύναμες με εκείνες του κεφαλαίου ΙΙ της οδηγίας 92/65/ΕΟΚ.
(4) Ο προσωρινός κατάλογος πρέπει να διευκρινίζει, για κάθε κέντρο, τον κωδικό ΙSO και την ονομασία της τρίτης χώρας, την ονομασία, τη διεύθυνση και τον αριθμό καταχώρησης του κέντρου, την εγκρίνουσα αρχή και την ημερομηνία της έγκρισης.
(5) Θα καταστεί αναγκαίο να επανεξεταστεί και, ενδεχομένως, να τροποποιηθεί η παρούσα απόφαση βάσει νέων στοιχείων σε τακτά χρονικά διαστήματα.
(6) Η Ισλανδία θεωρείται απαλλαγμένη από τη λοιμώδη αναιμία των ιπποειδών και δεν απαιτούνται εξετάσεις για την εισαγωγή ζώντων ιπποειδών από την Ισλανδία. Συνεπώς, οι εξετάσεις που απαιτούνται για τη νόσο αυτή, οι οποίες αναφέρονται στις αποφάσεις της Επιτροπής 96/539/ΕΚ(6), σχετικά με τις εισαγωγές σπέρματος ιπποειδών και 96/540/ΕΚ, σχετικά με τις εισαγωγές ωαρίων και εμβρύων ιπποειδών, αναστέλλονται για τις εισαγωγές αυτές από την Ισλανδία(7).
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Με την επιφύλαξη της απόφασης 92/160/ΕΟΚ τα κράτη μέλη επιτρέπουν τις εισαγωγές σπέρματος ιπποειδών που συλλέγονται στα κέντρα τα οποία περιλαμβάνονται στον κατάλογο της παρούσας απόφασης.
2. Τα σπέρματα τα οποία αναφέρονται στην παράγραφο 1 πρέπει να συλλέγονται μετά την ημερομηνία έγκρισης του κέντρου από τις αρμόδιες εθνικές αρχές της σχετικής τρίτης χώρας.
Άρθρο 2
1. Προστίθεται η υποσημείωση "(5)" στο τέλος του σημείου 13.3.6.1 του υγειονομικού πιστοποιητικού στο παράρτημα της απόφασης 96/539/ΕΚ.
2. Προστίθεται η υποσημείωση "(5)" στο τέλος του σημείου 13.2.5.1 του υγειονομικού πιστοποιητικού στο παράρτημα της απόφασης 96/540/ΕΚ.
3. Η υποσημείωση που αναφέρεται στις παραγράφους 1 και 2 διαβάζεται ως εξής:
"(5) Δεν απαιτείται η δοκιμή ανοσοδιάχυσης σε άγαρ-γέλης (δοκιμή Coggins) για λοιμώδη αναιμία των ιπποειδών για τους επιβήτορες δότες οι οποίοι διαμένουν στην Ισλανδία από τη γέννησή τους και πιστοποιείται ότι η Ισλανδία είναι επίσημα απαλλαγμένη από τη λοιμώδη αναιμία των ιπποειδών."
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 31 Μαρτίου 2000.

Labels: 3
5
6